### Beslutningstema

Det skal besluttes, om der skal meddeles tilladelse til et tillæg til en eksisterende indvindingstilladelse (= yderligere vandforbrug), hvor boringen i indvindingsanlægget indvinder fra en stor dybde fra Kirsten Carlsen (Ribeformationen).

### Historik

Der er i 2018 meddelt tilladelse til indvinding af 145.000 m3/år.

I 2021 meddeles tilladelse til 119.800 m3/år på adressen, da arealet til vanding reduceres med ca. 31 ha.

Forbruget fra 2001-2017 er ca. 42.000 m3/år og fra 2018-2021 ca. 141.000 m3/år

### Sagsfremstilling

Den 6. februar 2022 søger landmanden om tillæg til indvinding af 32.500 m3 mere vand fra boringen på [adresse]. Boringen er hovedsageligt en markvandingsboring. Der er i 2021 meddelt tilladelse til indvinding af 119.800 m3/år til markvandingsformål og 6.000 m3/år til drikkevands- og driftsformål fra boringen. Tillægget søges på grund af ca. 32 ha ekstra dyrket areal, som er devist lejet/forpagtet til dels landmandens landbrugsrådgiver.

Skærbæk Vandværk bliver bedt om kommentarer, da boringen på [adresse] er beliggende forholdsvis tæt på deres dybe boringer i [adresse] (afstand ca. 1,3 km). Både boringen på [adresse] og vandværkets dybe boringer indvinder fra samme grundvandsmagasin Bastrup-sand (=Ribeformationen).

Den 8. marts 2022 modtages der høringssvar fra [adresse] (høringssvar er vedlagt som bilag). Vandværket formoder, at indvinding fra de dybe markvandingsboringer i området bidrager til vandværkets problemer med misfarvet vand fra deres dybe boringer. Tønder Kommune har erfaring fra Døstrup Vandværk for, at oppumpning af vand fra et grundvandsmagasin med humusaflejringer kan medføre misfarvet vand.

Den 18. marts 2022 sendes der udkast til afslag til ansøger. Katcha Gregersen for i udkastet til afslag er påvirkning af vandværkets indvinding (udkast til afslag er vedlagt som bilag). I udkastet er det beskrevet, at det er beregnet, at boringen på [adresse] påvirker grundvandsspejlet mærkbart i vandværkets dybe boringer.

Den 6. april 2022 modtages der høringssvar fra ansøger gennem dennes rådgiver HOS Agronomen ApS (høringssvar er vedlagt som bilag). I høringssvaret er det anført, at argumenterne for afslag er udokumenterede og, at ansøger derfor ikke er enig i konklusionen.

I Tønder Kommunes kommuneplan står der under "Landskab, natur og vand", at vi vil: "prioritere indvinding af grundvand til drikkevandsforsyning højere end indvinding til andet formål." Det betyder ifølge kommuneplanen, at "indvinding til andre formål end drikkevand, skal vurderes ud fra et samfundsmæssigt helhedssyn. Det gælder f.eks. vurdering af indvinding til markvanding og industriformål." Herunder er det i retningslinje "Sikring af drikkevand" beskrevet (retningslinje nr. 2.4.2): "Fra velbeskyttede grundvandsmagasiner med god vandkvalitet må der kun ske vandindvinding, der kræver drikkevandskvalitet. I særlige tilfælde kan der undtagelsesvis gives tilladelse til vandindvinding til andre formål."

I Tønder Kommunes vandforsyningsplan står der: "Medmindre indvindingen har drikkevandsformål, vil Tønder Kommune i fremtiden ikke give tilladelser til nye boringer, hvis ansøgeren ønsker at bore ned i et dybereliggende grundvandsmagasin (f.eks. Bastrupsand), der af kommunen ønskes forbeholdt indvinding til drikkevandsformål. Ved ansøgning om fornyelse af tilladelser til indvinding for anlæg uden drikkevandsformål, der allerede nu indvinder fra de dybereliggende grundvandsmagasiner, som ellers er forbeholdt drikkevandsformål, skal det under sagsbehandlingen overvejes meget grundigt om denne indvinding kan fortsætte."

Scenario 1: Der meddeles tillæg til indvindingstilladelse. En større indvinding fra markvandingsanlæggets dybe boring kan medføre, at der er større sandsynlighed for, at det dybe rene grundvandsmagasin forurenes i forhold til en velfungerende drikkevandsforsyning. En kraftigere pumpning kan medføre en større sandsynlighed for at vandværkets vand misfarves. Det er dog også muligt, at en indvinding fra markvandingsanlægget på [adresse] ikke har nogen indflydelse på misfarvningen. En meddelelse af et tillæg til den eksisterende tilladelse vil derfor evt. kunne medføre risiko for kvaliteten af drikkevandet fra [adresse]. [adresse] er et af nøglevandværkerne i Tønder Kommune med en samlet produktion af drikkevand på ca. 720.000 m3/år.

Scenario 2: Der meddeles afslag på ansøgning om tillæg. Hovedargumentet for afslag vil her være de kommunale retningslinjer fra hhv. kommuneplan og vandforsyningsplan. Et tillæg til en vandindvindingstilladelse er i praksis at betragte som sagsbehandling af en fornyelsesansøgning. En indvindingsmængde, der pga. afslaget ikke forøges, kan evt. give ansøger problemer med at have nok vand til rådighed for sine afgrøder. Ansøger kan derfor miste en del af sin indtægt på de til dels lejede marker. En sådan mangel på vand kan dog evt. imødegås ved at søge om tilladelse til en ny kortere indvindingsboring et stykke syd for [adresse] eller ved at ændre afgrødesammensætningen.

### Lovgrundlag

Vandforsyningsloven

### Direktøren for Teknik, Klima og Beskæftigelse indstiller

at det besluttes, om scenario et eller to følges.

### Beslutning

Scenario 1 godkendt.